Israelmusthear - Die volk en verootmoediging
Ons kyk na Exodus 19:5-6.
Net so 'n welbekende hoofstuk en sê die Here vir Israel:
6 En julle sal vir My 'n koninkryk van priesters en 'n heilige nasie wees. Dit is die woorde wat jy aan die kinders van Israel moet meedeel.
"Aan die kinders van Israel moet jy dit meedeel".
Ag, my broer en suster, my hart huil waarlikwaar en ek weet u weet ook, vir die meeste van ons volk vandag tel hierdie woorde nie. Hulle het 'n ander evangelie daarvan gemaak, hulle het 'n ander uitleg daaraan gegee. Ons ken die welbekende Hosea 4:6.
6 My volk gaan te gronde weens gebrek aan kennis; - - - - ".
As ons Hosea lees dan weet ons die boek 'Hosea' is geskrywe aan die 10 stamme - hulle is die "my volk" van God!
As ons dan 2 Kronieke 7:14 wil verstaan nl.:
14 En my volk, oor wie my Naam uitgeroep is, hulle verootmoedig en bid en my aangesig soek en hulle bekeer van hul verkeerde weë, dan sal Ék uit die hemel hoor en hulle sonde vergewe en hulle land genees"; dan moet ons weet met wie God praat en waaroor Hy praat!
Daarom moet ek nog 'n paar Skrifte vir u bring. Ek lees ook:
Wie is hierdie "volk" wat God vir homself geformeer het?
Kom ons kyk na die 1ste en 7de verse van dieselfde hoofstuk;
Hierdie volk wat die HERE geformeer het, - sy uitverkorene om sy lof te verkondig is niemand anders as Israel nie!
En as u hom so in sy verband lees dan sien u dit is 'n profesie van die profeet Jesaja vir die herstel, wanneer al die strafgerigte verby is en wanneer God sy volk herstel en verheerlik het!
My broer en suster, dit is rede tot jubeling en tot juiging!
Maar ons kyk ook na:
2 So sê die HERE, jou Maker en jou Formeerder, van die moederskoot af, wat jou help: Wees nie bevrees nie, Jakob, my kneg, Jesúrun wat Ek uitverkies het!
Terloops Jesúrun is een van God se troetel name, een van sy liefling name vir Israel en Jesúrun beteken opregte en hoe onopreg is ons op die oomblik! Dit is een van die wonderlike dinge van God, my broer en suster, die HERE sien ons in die toekoms as sy opregte volk, gewas in die bloed van die Lam, gereinig en geheilig en skoongemaak;'n lof tot sy Naam in die middel van die aarde.
Nêrens sien ek in God se woord dat die "sogenaamde kerk" wat uit alle nasies en uit alle rasse bestaan ooit Jakob genoem word nie. Die HERE praat hier direk met hierdie volk aan wie Hy 'n eed gesweer het - reg van die begin af in:
3 en Ek sal jou die skatte gee wat in die donkerheid is en die verborge rykdomme, sodat jy kan weet dat Ek die HERE is wat jou by jou naam roep die God van Israel;
4 terwille van Jakob, my kneg, en Israel, my uitverkorene, het Ek jou by jou naam geroep; Ek het jou 'n erenaam gegee, hoewel jy My nie geken het nie.
Dus my broer en suster om reg te laat geskied aan hierdie teks: "en my volk oor wie my Naam uitgeroep is, hulle verootmoedig en bid – 2 Kronieke 7:14; moet ons dus woord vir woord, sinsnede vir sinsnede, hierdie teks ontleed om werklik te hoor en te verstaan wat God sê, anders gee ons, ons eie vertolkings daaraan, en dit is die probleem en dit is die stryd wat ons het al die jare, en ons dank die HERE vir u wat reeds sy woord verstaan!
Kom ons kyk na die 2de gedeelte.
"my volk oor wie my Naam uitgeroep is".
My broer en suster, as ons sidder voor die woord van God, dan kan ons mos nou nie maar sommer sê - nou ja, "en my volk oor wie my Naam uitgeroep is"; dan moet ons mos wéét en ons moet mos sien wie is dit oor wie God sy Naam uitgeroep het! Anders weet ons nie met wie die HERE praat nie!
Kom ons kyk 'n bietjie daarna; dan sal ons die teks beter begin te verstaan.
Jeremia 14:9 (luister na hierdie "klaaglied" as te ware).
Ons begin by vers 7, maar ek wil u eintlik bring by vers 9.
(Moet ons dit nie vandag ook sê nie).
8 O, Verwagting van Israel, sy Verlosser in tyd van benoudheid! - - -
(Is dit nie ook u en my hoop vandag dat Hy vir ons 'n Verlosser is in 'n tyd van benoudheid en is ons nie in 'n tyd van benoudheid nie, my broer en suster?)
- - - - - Waarom sou U wees soos 'n vreemdeling in die land en soos 'n reisiger wat uitdraai om te vernag?
9 Waarom sou U wees soos 'n man wat verslae is, soos 'n held wat nie kan verlos nie? U is tog in ons midde, o, HERE, en u Naam is oor ons uitgeroep. Verlaat ons nie!
"U Naam is oor ons uitgeroep, verlaat ons nie!
Is dit nie wat ons teks sê nie, Hy sê "en my volk oor wie my Naam uitgeroep is!". Kan u nou sien oor wie God se Naam uitgeroep is!
Maar ek moet met u nog 'n hele paar sulke Skrifte deel. Geliefdes, God openbaar aan ons hoe ons sy woord verwaarloos het deur die jare!
My broer en suster, ek sê vir God: "vergewe my!" ek was vir baie jare skuldig hieraan, ek sien dit elke dag nog meer in my eie lewe hoe skuldig ek nog is, oor baie ander dinge wat ek nie nou tyd het om oor uit te wei nie, en wat die HERE deur sy Gees ook self met u oor kan praat.
Maar ek moet met u nog voortgaan.
Kom ons gaan na: Jesaja 63:16 - Want u is ons Vader!
(Onthou u die "ben" van Deuteronomium 14:1-2).
Julle is kinders (Hebreeus "ben" - sons) van die lewende God.
Nou sê hy:
16 Want u is ons Vader! - - - - -
(God is ons Vader - nie 'n geestelike Vader nie, 'n letterlike Vader)
- - - - - want Abraham weet van ons nie, en Israel ken ons nie. U, o HERE, is ons Vader; ons Verlosser is van ouds af u Naam.
Nou as u daardie Verlosser neem, dan sal u sien dit beteken 'n bloedverwant verlosser – "a kinsman redeemer" en dit is wat Jesus vir ons kom word het.
17 HERE, waarom laat U ons wegdwaal van u weë? Waarom verhard U ons hart, sodat ons U nie vrees nie? Keer terug terwille van u knegte, die stamme van u erfdeel!
Ag, broer en suster, is dit nie ook baie keer die kreet van u hart nie, en sê: "HERE hoekom verhard u ons harte?"
Hoekom is ons harte so hard?
Hoekom moet ons so oor en oor en oor God se woord vir mekaar bring?
Wanneer gaan ons opspring en op aandag staan en sê: "HERE, U het gepraat, ek gaan - doen!"
Vertrap ons teëstanders nie ons heiligdomme vandag nie!
Onthou, ek is besig om vir u (al is dit tot sommige se verveling); dit alles op u, in te druk.
Oor "wie u Naam uitgeroep is".
Jy kan dit nie gaan rondstrooi nie! God het net een volk "oor wie Hy sy Naam uitgeroep het; en dit is – "Israel!"
16 Daarna sal Ek terugkom en die vervalle hut van Dawid weer oprig, en wat daarvan verwoes is, sal Ek weer oprig en herstel,
17 sodat die oorblyfsel die Here kan soek, en al die nasies oor wie my Naam uitgeroep is spreek die Here wat al hierdie dinge doen .
Ons lees weer Jesaja 43:7.
U moet onthou dat Jesus die Woord was wat Vlees geword het en onder ons kom woon het. Jesus het daardie dissipels oor die 3 jaar onder hom gehad; onder sy lering.
Broers en susters, hulle het saam met Jesus onder dieselfde kombers geslaap, hulle het saam met Jesus uit dieselfde beker gedrink. Kan u uself voorstel; ek sê so baie keer ons moet ons Bybels met ons verbeelding lees.
As u of ek darem vir 3 of 3½ jaar so intiem saam met Jesus gelewe het, sou Hy nie vir ons al hierdie dinge geleer het nie?
Hy is dan die woord self wat onder ons vlees geword het en onder ons kom woon het, of soos die geleerde mense sê: "onder ons sy tent kom opslaan het".
Sal Hy nie al hierdie dinge vir ons uitgelê het nie. Sê die Émmaüsgangers nie: "was ons hart nie brandende in ons toe Hy met ons op die pad gepraat en vir ons die Skrifte uitgelê het nie".
O, broer en suster dit is een van die wonderlikste ondervindinge in 'n mens se lewe wanneer Jesus deur sy Gees en sy Woord die Skrifte vir jou begin uitlê, en die Skrifte vir jou begin lewendig maak!
"Al die nasies" - En nou het ons honderde redenasies en honderde redekawels oor:
19 Gaan dan heen, maak dissipels van "al die nasies" en doop hulle in die Naam van die Vader en die Seun en die Heilige Gees; en leer hulle om alles te onderhou wat Ek julle beveel het.
20 En kyk, Ek is met julle al die dae tot aan die voleinding van die wêreld (eeu). Amen.
Maar dit was nie nodig om met sy dissipels so te redekawel as Hy gepraat het "van die nasies"; dan praat Hy van die nasies oor wie sy Naam uitgeroep is Hy het dan die Skrifte vir hulle uitgelê en hulle harte warm gemaak!
Nou kom ons by die volgende; ek moes daardie met u doen; "en my volk oor wie my Naam uitgeroep is, hulle verootmoedig".
Nou kom ons by die "verootmoediging".
Nou kan ons eers daarby uitkom want nou weet ons met wie Hy praat!
Halleluja, ons weet Hy praat met ons! O, halleluja, Hy praat met ons!
Hy praat met u en met my!
Nou kan ek werklikwaar "luister!"
Kom ons hoor nou wat sê Hy wat is 'verootmoediging'.
Hier in hierdie 1933 Bybel wat ek nou met u gelees het staan die woord – 'verootmoedig' - as u nou 'n Nuwe Afrikaanse Vertaling, of 'n Ou Hollandse Vertaling het, sal u sien daar staan "berou toon".
So 'verootmoedig' is ook om berou te toon;
Verootmoediging beteken – 'nederig', 'beskeie maak';
'verneder' saam met dit – 'ootmoed';
"besef van nederigheid – onderworpenheid - veral teenoor God"; "deemoed" - dit is volgens die H.A.T. (handboek van Afrikaanse Vertaling); volgens die Hebreeus - beteken dit "om die knie te buig".
"deemoed" beteken - groot nederigheid, nederige onderworpenheid.
Wat is die kenmerk van waaragtige bekering?
As ons nou in terme van "tempel - terminologie" met hierdie vorige verduideliking van my nou in die Heilige was; nou kom ons in die Heilige der Heilige van hierdie teks, ek voel die teenwoordigheid van God!
U moet nou baie mooi luister broer en suster, dat hierdie woord nie op u ore alleen val nie, maar op u hart!
Wat is verootmoediging?
Want die HERE sê: "as my volk hulle verootmoedig en my aangesig soek en hulle bekeer".
Geliefdes, 'n bekeerde mens is 'n maklike mens om mee klaar te kom. En baie van ons wat sê ons is bekeerd, ons is so moeilik om mee klaar te kom. Ons kom so moeilik met mekaar klaar. Is ons dan werklik bekeerd?
Het ons, ons selwers werklik verootmoedig?
Het ons die knie gebuig voor God?
Kom ons kyk 'n bietjie na 1 Korinthiërs 13.
Ons kyk net 'n bietjie weer na; ek glo verootmoediging en bekering en die aangesig van God soek, ek glo die hart (kern) daarvan is die liefde.
En die woord sê: luister mooi - die woord sê die liefde van God word in ons harte uitgestort deur die Heilige Gees.
As u ooit weer 'n vrugbare studie wil maak, kan u gerus weer my boekie neem wat ek geskryf het oor die doping in die Heilige Gees, daar het ek onder andere hierdie belangrike dinge gesê, wat van die uiterste belang is. Ek het gesê die invulling van die Heilige Gees, luister mooi;
Die invulling van die Heilige Gees bring lewe!
Die doping in die heilige gees bring krag!
Jy kan nie tot bekering kom nie, jy kan nie tot ootmoed kom sonder die Heilige Gees nie!
Die Heilige Gees moet dit in jou bewerk!
Ons lees 1 Korinthiërs 13, oor die liefde.
Net 'n paar verse:
1 Korinthiërs 13:4-7.
(Luister mooi en toets uself daarby, het ek al tot ootmoed gekom? Hoe lyk my bekering?)
4 Die liefde is lankmoedig en vriendelik; (is u lank moedig?)
die liefde praat nie groot nie;
is nie opgeblase nie;
(O, broers en susters daar is so baie groot praters onder ons, daar is so baie opgeblasenes onder ons, ek gaan netnou aan hierdie nog 'n ander naam ook gee in 'n ander teks).
5 handel nie onwelvoeglik nie;
(Is ons nie baie keer baie ongeskik met mekaar nie, broers en susters).
soek nie sy eie belang nie;
word nie verbitterd nie;
reken die kwaad nie toe nie.
(Ons loop partykeer vir dae, vir weke, vir maande, vir jare, met 'n grief, teenoor mekaar rond! - dit is nie ootmoed nie!)
6 is nie bly oor die ongeregtigheid nie;
Ek glo jy kan nie tot ootmoed gekom het, as jy hierdie dinge nie het in jou lewe nie!
Ons kyk ook na 2 Timótheüs 3:1-5.
(Opskrif: Verskriklike verdorwenheid van die laaste dae)
2 Want die mense sal liefhebbers van hulleself wees, geldgieriges, grootpraters (hier is hulle alweer) trotsaards, lasteraars, ongehoorsaam aan hulle ouers, ondankbaar, onheilig,
3 sonder natuurlike liefde, onversoenlik - - -
(o, broers en susters, as daar ooit een van die dinge van ons tyd is, wat my hart breek, is dit ons onversoenlikheid teenoor mekaar. Dit is partykeer amper onmoontlik om mense weer vrede met mekaar te laat maak. Dit wil my werklikwaar laat huil!)
- - - - kwaadsprekers, bandeloos, wreed, sonder liefde vir die goeie,
Ek wil vir u sê, ons kerke is vol van sulke mense!
Ek sê weer, 'n volk, 'n gemeente (of kerk) bestaan uit individue, dus, ek en u moet na onsself kyk! Dit is hier waar ons moet begin!
Nou gaan ek na Jesus toe en ek lees vir u Matthéüs 11:28 (weer 'n baie bekende gedeelte), en dis een van my ander groot probleme; met u en met my. God se woord het vir ons te bekend geword en ons het te veel hoorders geword en te min doeners!
Hoeveel rusteloses is daar nie in die wêreld nie?
Dit is een van die groot probleme van ons tyd! Daar is nie rus in ons harte nie! Daar is nie vrede nie! En ons het nog nooit mooi gekyk na hierdie "resep" nie! Hier is die resep - Matthéüs 11:28!.
Hoeveel van ons gaan na Sielkundiges toe! En ag, Beraders, en noem net wat jy wil!
Ek wil konstateer, elkeen wat tot verootmoediging gekom het, wat waarlik die aangesig van God gesoek het en tot bekering gekom het, is sagmoedig en nederig van hart!
Mag God vir u en vir my van hier af 'n nuwe lig werp op verootmoediging!
Kom ons volg nog op die spore van Jesus.
En ons luister na 'n persoon, een van die wat daardie 3½ jaar saam met Jesus onder een kombers geslaap het, naamlik Petrus en ons luister na wat sê hy in:
1 Petrus 2:21-23.
(nou kom ons kyk 'n bietjie hoe lyk sy voetstappe, ons lees verder)
Ek sê nou nie u skel meer nie. Ek glo God het u al daarby verby gebring. Maar my broer en suster, gee ons maar nie ook partykeer vir iemand so 'n ietsie van ons tong nie! Het ons nie ook maar nog 'n ietsie van 'n terug pratery, 'n steek hier en 'n steek daar nie!
Ek voel 'n verootmoedige persoon, wat die knie voor God gebuig het, word soos Jesus - toe Hy uitgeskel is nie terug uitgeskel het nie! Toe Hy gely het, nie gedreig het nie! Daar is nog so baie dreiging in ons! "maar dit oorgegee het aan Hom wat regverdig oordeel".
(o, veral as ek voel, ek is te na gekom; my broer en suster, dan laat ek my maar goed geld!).
Hoekom los ek dit nie vir Jesus nie!
Hy het dit gedoen!
Hy het dit oorgegee aan Hom wat regverdig oordeel!
Ek glo 'n ootmoedige persoon is so 'n persoon!
24 wat self ons sonde in sy liggaam op die kruishout gedra het, Sodat ons die sondes kan afsterwe en vir die geregtigheid lewe; deur wie se wonde julle genees is.
Geliefdes, daar is nog 'n hele klompie sulke Skrifte. (ek sien ek moet dit laat staan ons tyd is verstreke). Ek glo ons gaan daartoe gedwing word!
Lees Jesaja 26:9.
9 Met my siel begeer ek u in die nag; ook met my gees in my binneste soek ek U; want as u oordele op die aarde is leer die inwoners (my volk) van die wêreld geregtigheid.
Broers en susters, ek praat met die oorblyfsel, en ons is nog in die heiligdom, glo ek, en as God deur sy Gees hierdie ootmoed, hierdie buiging van die knie, aan u geopenbaar het, sal u saam met my nog net so 'n rukkie in die Heilige der Heilige bly voor die versoendeksel, voor die genade troon.
Ons gaan na Openbaring hoofstuk 3. Ek praat met die oorblyfsel. Ek lees vir u vers 11 (ek lees vir u Jesus se woorde aan die gemeente van Filadelfía, een van die 2 gemeentes met wie Hy geen fout gevind het nie.)
11 Kyk, Ek kom gou! Hou vas wat jy het, sodat niemand jou kroon kan neem nie. '
Ek wil vir u sê my broer en suster, kom ons hou vas wat ons het, dat niemand ons kroon van ons sal neem nie!
Dit is nog net 'n kort endjie, dit is nog net 'n klein tydjie!
Onthou dit gaan nog erger word, my broer en suster, al die toetse gaan nog dubbeld en dwars ons pad langs kom!.
Maar kom ons hou vas wat ons het sodat niemand ons kroon van ons kan neem nie.
Ek lees ook saam met u Openbaring 2:25.
(dit is die brief van die gemeente van Thiatíre).
O, wat 'n aanmoediging en wat 'n aanmaning!
En dan Openbaring 2:10
(die woorde aan die gemeente van Smirna met wie daar geen fout te vinde was nie).
10 Vrees vir niks wat jy sal ly nie. Kyk, die duiwel gaan sommige van julle in die gevangenis werp, sodat julle op die proef gestel kan word: en julle sal tien dae lank verdrukking hê. Wees getrou tot die dood toe, en Ek sal jou die kroon van die lewe gee.
"Wees getrou tot die dood toe en Ek sal jou die kroon van die lewe gee.
Broer en suster, sommige mense se harte is soos klei, as die son daarop skyn dan word dit kliphard! Ander mense se harte is soos was, as die son daarop skyn word dit sag!.
Mag God vir ons 'n sagte hart gee!
Ek sê weer 'n volk bestaan uit individue!
God weerstaan die hoogmoediges en aan die nederiges gee hy genade!
Ek glo 'n groot herlewing onder God se volk is aan die kom! Die Skrifte belowe dit!
Jesaja 66:8 sê: " 'n Nasie sal gebore word in 'n dag!".
Ons sien hierdie veldbrande. Mense spreek hulle verbasing uit! Hoe kan 'n brand oor so 'n grootpad gaan? Daar is dan voorbrande (fire breaks) gemaak! Hoe kry hy dit reg? Ons het weer gesien in hierdie tyd, daardie geweldige hitte wat die "opstroming" veroorsaak, hy vat partykeer 'n droë bondel gras, voordat hy nog heeltemal uitgebrand het, terwyl hy nog aan die vlam is, dan word hy opgeruk in daardie stroom en dan kom die sterk wind en hy gooi hom meters ver!
Ek glo my broer en suster, so gaan herlewing kom! Ek glo God gaan ons opruk in die magtige wind van die Heilige Gees en ons harte in 'n oomblik se tyd verander, en die "vuurbolle" gooi van die een einde van ons land tot die ander einde. Van die een einde van Israel tot die ander; en 'n nasie sal gebore word in dag!
Jeremia 31, (daardie pragtige hoofstuk oor die "nuwe verbond", wat dit nie meer nodig sal wees vir die een om vir die ander een te sê "ken die HERE nie!"
32 nie soos die verbond wat Ek met hulle vaders gesluit het op dié dag toe Ek hulle hand gegryp het om hulle uit Egipteland uit te lei nie - my verbond wat húlle verbreek het, alhoewel Ék gebieder oor hulle was, spreek die HERE.
34 En hulle sal nie meer elkeen sy naaste en elkeen sy broer leer en sê: Ken die HERE; want hulle sal My almal ken, klein en groot onder hulle, spreek die HERE; want Ek sal hulle ongeregtigheid vergewe en aan hulle sonde nie meer dink nie.
Ek sluit met my laaste Skrif gedeelte:
7 Want so die HERE: Jubel oor Jakob van vreugde en juig oor die hoof van die nasies; laat dit hoor, sing lof en sê: o, HERE, verlos u volk, die oorblyfsel van Israel!
9 Hulle sal kom met geween, en met smekinge sal Ek hulle lei; Ek sal hulle bring by waterstrome, op 'n gelyk pad waarop hulle nie sal struikel nie; want Ek is vir Israel 'n Vader; en Efraim is my eersgeborene.
"Hulle sal kom met geween, my broer en suster, en met smekinge, sal ek hulle lei".
O, mag God se woord vir u by bly en in die toestande. Baie van ons volk, baie van ons individue, baie van ons huisgesinne is alreeds in 'n toestand van smekinge en geween.
My broer en suster, dit gaan met baie van ons mense alreeds baie swaar!
Mag God ons genade gee dat ons sal lewe op sy woord!
"En of ek lewe of ek sterwe, ek weet ek behoort aan die HERE!"
Ek wil aan u 'n uitnodiging rig: As God werklik met U gepraat het, en u voel 'n diep behoefte in u siel, kom ons maak 'n oorgawe aan die HERE.
Kom ons probeer, kom ons glo dat die Heilige Gees ons sal help om 'n bietjie van ons inhibisies (remming, verhindering,) ontslae te raak, as ons, ons voor God verootmoedig !
Dit sal vir my baie wonderlik wees, as u as families, huisgesinne, saam voor die HERE sal staan. As daar miskien die is wat daardie onversoenlik-heid het, dat u dit sal regmaak!